
INTERVIURI 


Un dialog cu muzicologul 
Octavian Lazar Cosma 


Andra Apostu 


Octavian Lazăr Cosma este muzicolog român și profesor 
universitar cu tradiţie. În pragul celor nouă decenii de viaţă domnia sa 
este, din 2016, membru titular al Academiei Române, distincţie acordată 
unui număr foarte restrâns de muzicieni. În 1990 devine, în urma votului, 
secretarul Secţiei de Muzicologie 
din Uniunea Compozitorilor şi 
Muzicologilor, vicepreședinte al 
Uniunii în 1994 și președinte între 
anii 2005-2010. Si-a dedicat mare 
parte din viata cercetării 
muzicologice privind instituţiile 
muzicale din România și a publicat 
numeroase studii și analize pe 
tematici ale istoriei muzicii 
românesti. A initiat si coordonat 
seria volumelor l-XXII Studii de 
Muzicologie sub egida Uniunii 
Compozitorilor si Muzicologilor. A 
fost primul profesor care a obținut 
dreptul de îndrumător de doctorat 
al Conservatorului din Bucuresti 
iar premiile si distinctiile care i-au fost acordate si pe care si le aminteste 
cu modestie vin să completeze și să confirme valoarea științifică a trudei 
domniei sale. 

Andra Apostu: Stimate domnule Octavian Lazar Cosma, vin in fata 
dumneavoastră după ce am încheiat lectura volumelor biografice pe care 
le-aţi semnat. Am înţeles că perioada copilăriei este una care v-a 
conturat viitorul și tot ce sunteţi dumneavoastră astăzi. Aţi ajuns aici, în 
acest moment al vieţii, în pragul împlinirii a nouă decenii de viata devenit 
orfan de la vârsta de 7 ani și răspunzător, încă de atunci, pentru drumul 
vieţii și pentru alegerile care au urmat. 

Mi-ar plăcea să ne vorbiti despre momentele esenţiale din viata 
dumneavoastră profesională, de calea devenirii către cariera de 
muzicolog și profesor. După anii petrecuţi la Blaj, în internat, ati ajuns 
student la Cluj și mai apoi la Conservatorul de Stat „N.A. Rimski-Korsakov” 
din Sankt Petersburg. 

O.L. Cosma: Anii petrecuţi ca student la Sankt Petersburgul de 
astăzi, din nefericire și nu prea am înţeles motivele, mi-au fost imputati. 
Aceasta se poate vedea în două ipostaze absolut diferite: prima, când, 
fiind redactor la revista Muzica am început să public o serie de materiale 
realizate de o salariată a televiziunii române, absolventă de conservator. 
În acele materiale rezultă că prin anii 60 am fost reclamat la securitate 
sau ca muzicolog care a studiat la renumitul conservator Rimsky- 
Korsakov. A doua ipostază, și e curios, atunci când am fost numit în funcţia 
de președinte al Uniunii Compozitorilor și Muzicologilor din România și 
mi s-a adus aceeași observaţie critică, anume că am studiat în URSS. La 
distanţă de trei decenii ti se aduc aceleași reprosuri... Ori acel loc este 
unul dintre cele mai valoroase Conservatoare ale lumii. Pe mine, acest 
reproș mă încântă, mă face să fiu mândru că am reușit să ajung acolo și, 
totodată, să fac fata exigenţelor teribile care existau în acel conservator. 
Săptămânal — excepţie face doar ultimul an în care am redactat lucrarea 
de diploma — aveam cel putin șapte ore de studiu individual cu un 
profesor — armonie, polifonie, orchestratie, muzicologie etc. Am fost 
student în aceleași săli în care au studiat Stravinski, Prokofiev, Șostakovici, 
nu mai spun de compozitorii secolului al XIX-lea; am pășit pe coridoarele 
și treptele pe care au pășit ei... În loc să se observe pozitiv acest fapt, mi 
se reproșează. Sunt puţini cei care au beneficiat de un asemenea atu și i- 
aș îndemna pe cei care m-au turnat și acuzat de fărădelegea de a studia 
acolo, să mediteze la acest lucru. 


1 Cosma, Octavian Lazăr, Spinii din buchetul memoriilor, vol. | si II, Editura 
Academiei Române, București, 2019. 

A.A.: Cum ati ajuns student al sectiei de muzicologie? Stiu ca 
aveati in plan o alta specializare, regie de opera... 

O.L. Cosma: E un episod foarte curios! Pentru că eu eram student 
la Cluj, în anul Ill deja, iar rectorul de atunci, H. Chioreanu, violist în 
orchestra operei, m-a oprit într-o pauză, pe coridoarele Conservatorului 
și m-a întrebat dacă nu vreau să studiez în URSS. Eram anul Ill la 
Pedagogie. Trebuia să cântăresc bine opțiunea mea pentru că ar fi urmat 
să pierd acești trei ani de studiu. Locul pe care îl vizau cei care voiau să 
mă trimită în URSS era regie de operă. Mie îmi plăcea foarte mult opera, 
eram aproape la fiecare spectacol la opera clujeană care avea soliști de 
mare forță: David Ohanesian, lon Piso, Octav Enigărescu, Lucia Stănescu 
și multi alţii. A doua zi am răspuns afirmativ. Și am fost o generaţie care a 
mers în cantonament la București timp de două luni pentru a învăţa limba 
rusă — pe care nu o cunoșteam; am fost supus la un fel de examen la care 
am reușit. 

Am ajuns la Moscova, călătorind într-un tren întreg de studenţi. 
Alături de reprezentații Ambasadei am fost duși a doua zi în fata unei 
comisii, probabil la Ministerul Învățământului de acolo, pentru a fi 
repartizați. Ajuns în fața comisiei am fost întrebat ce îmi doream să 
studiez. Am spus regie de operă. Hero Lupescu tocmai terminase acolo 
această secţie și se văzuse cu noi, cei care plecam pentru a studia muzica, 
într-o întâlnire organizată de Ministerul românesc de învățământ și îmi 
spusese că secția nu mai exista. Eu totuși am mers, nu l-am crezut... Ajuns 
acolo, am aflat de la comisia respectivă că, într-adevăr, nu mai exista regie 
de operă pentru că se formaseră suficienți experți în acest domeniu. Mi- 
au spus să optez pentru altceva. Eu gândindu-mă la anii petrecuţi la Cluj, 
ani foarte serioși de școală, am zis că vreau să mă întorc în ţară, nu îmi 
venea să renunţ! Mi-au acordat o zi de gândire și, înainte de a fi văzut de 
comisie mi s-a spus că trebuie să dau o declaraţie prin care refuz să 
studiez în URSS. Eu am zis că nu e un refuz dar că îmi doresc regie de 
operă... și am mers în faţa comisiei. În timpul studenţiei la Cluj eu 
începusem să public cronici muzicale, nu multe dar aveam cât de cât 
deprinderea scrisului. Am ales, așadar, să studiez muzicologie și mi s-a dat 
hârtie de repartizare pentru această secție. Dar acolo am fost supus unui 
examen foarte riguros de teorie, solfegiu, dicteu și armonie. Eu făcusem 
armonie la Cluj cu Tudor Jarda iar domnia sa preda armonia populară care 
nu a fost chiar pe placul severilor profesori ai Conservatorului de acolo, 
părea neriguroasă. Am reușit, totuși, la această admitere și am studiat 5 
ani acolo, care au fost foarte grei... 

Ajuns acolo am inceput sa frecventez toate manifestarile artistice 
la care puteam ajunge, dar cel mai mult imi facea placere sa merg la 
spectacole de opera si balet. 

În același timp am intrat în imensa bibliotecă publică din 
Leningrad scotocind în marile cotidiene rusești și, Dumnezeule, ce 
informaţii prețioase am găsit acolo... Student fiind, căutam informaţii 
despre soliștii români care au cântat acolo, Haricleea Darclee, Elena 
Teodorini, Giovani Dumitrescu ș.a. pentru un studiu despre interpreţi 
români prezenţi pe scenele rusești pe care urma să îl public într-o revistă 
editată de Belarus. 

A.A.: Dar dragostea pentru operă a fost cea mai mare, 
dintotdeauna. De aceea ati ales Oedip de George Enescu ca temă de 
doctorat? 

O.L. Cosma: Subiectul temei de doctorat mi-a dat fiori atunci... 
Profesorul meu din anul Ill de muzicologie a devenit, la rugamintile mele, 
Mihail Simeonovici Druskin, pianist redutabil, savant în materie, 
specializat în Germania nazistă. Fiind în căutarea unui subiect însemnat 
pentru lucrarea de absolvire, de licenţă, i-am spus că vreau să scriu despre 
Oedip. Asta se petrecea în 1956 iar premiera bucureșteană încă nu se 
jucase, abia în 1958... Ajungând în București în vacanţa de vară ce a urmat 
anului IV am mers la Muzeul George Enescu, la Romeo Drăghici, i-am spus 
ce vreau să fac și el mi-a dat unicul exemplar al reductiei de pian al operei 
Oedip. Am fost uimit că mi l-a dat și l-am returnat intact după vacanţa 
mare. La prima oră de muzicologie din anul V cu Drușkin, el a luat 
exemplarul de Oedip, l-a deschis și a început să cânte Preludiul la pian. A 
cântat pagina 1, a închis exemplarul și a zis că nu putem alege ca temă o 
analiză a lui Oedip, motivând că riscam amândoi să fim acuzaţi a fi 
moderniști. Am fost obligat, deci, să aleg o altă temă și pentru că aveam 
ceva documentaţie făcută în vacanţă asupra literaturii autohtone 
românești de operă și balet, am mers pe asta. A zis că e foarte bine. Și cu 
asta am terminat licenţa. Venind în tara am tradus-o și și am vrut să o 
public la Editura Muzicală. Dar pe atunci, director era Petre Brâncuși care, 
după ce a ţinut exemplarul un an de zile a acceptat să îmi publice cu 
condiţia să o „ideologizez” și să semneze ca autor alături de mine. Nu am 
fost de acord și... tot mi-a fost publicată, în cele din urmă. 

A.A.: Revenind în ţară v-aţi implicat și în învățământul superior de 
muzică, la Conservatorul bucureștean. 

O.L. Cosma: Eu lucram ca redactor de creație în Ministerul 
Învățământului iar la Conservator aveam ore de Estetică, îi tineam orele 

lui George Balan, care era la Moscova. Nu imi placea estetica deloc... lar 
pentru ca George Breazul a fost pus pe liber am intrezarit o fereastra mare 
la cursul de istorie a muzicii românești. Am avut fericirea să îl observ pe 
George Breazul și trebuie să iti spun că am fost total impresionat de 
rigoarea cu care trata subiectele dar și documentele pe care le folosea 
pentru a se informa. 

Victor Giuleanu m-a chemat, cel mai probabil după ce se 
consultase în prealabil cu conducerea UCMR și mi-a propus să predau eu 
istoria muzicii, urmând, totuși, o procedură: lecţia scrisă dinainte și cu 
avizul șefului de catedră, pe vremea aceea, compozitorul Ovidiu Varga. 
Fiind la ora confesiunilor, trebuie să mărturisesc că eu nu am fost, ca 
student, la niciun curs de istoria muzicii românești. Tot ce am predat a 
fost autodidact. Ca atare, munca mea a avut ca rezultat o programă 
analitică diferită complet de cea a lui Breazul. E adevărat că la Cluj eram 
într-un cerc științific de istoria muzicii românești patronat de Romeo 
Ghircoiașiu, dar nu ni se preda, doar ni se dădeau anumite subiecte iar 
când ne întâlneam — vreo 10-12 studenţi — discutam pe subiectul 
respectiv. 

A.A.: Spuneţi că ati conceput complet diferit cursul de istoria 
muzicii românești, cum ati făcut acest lucru? Prin ce metode? 

O.L. Cosma: Am făcut foarte multe audiții, și la curs și la seminar 
și uneori mă felicitam că am preluat acest teritoriu foarte vast al creaţiei 
autohtone muzicale. De ce o carte de istoria muzicii nu mai poate conţine 
muzică religioasă, folclorul, lăutarii? Marile istorii, manuale și nu numai, 
din lumea întreagă, sunt axate pe creaţie dar la noi nu. Eu am consacrat 
foarte mult timp și trudă volumelor mele despre muzica românească. Și 
am făcut acest lucru cu un singur ochi: ajuns funcţionar în Ministerul 
Culturii am fost trimis o săptămână la muncă voluntară, am stat în soare 
deși nu aveam voie și am făcut o hemoragie retiniană. Tot ce am scris a 
fost cu un singur ochi. 

A.A.: Extraordinar. Nu ati optat pentru monografii din istoria 
muzicii universale, v-aţi preocupat mult de istoria românească, de 
tradiție, de instituţii culturale. Aţi ales Opera din Cluj, Conservatorul din 
București, Opera din București, Filarmonica din București, Orchestra 
Radio, Uniunea Compozitorilor și Muzicologilor din România, de ce v-a 
atras acest tip de cercetare muzicologică? 

O.L. Cosma: Uneori mă gândesc la ritmul în care am lucrat toată 
viaţa și mă uimesc și eu singur cum de a fost posibil... Mă aflu la o vârstă 
înaintată iar asta nu îmi mai permite să stau la masa de lucru. Am avut 

rutine foarte riguroase, dimineata eram zilnic la Biblioteca Academiei si 
îmi scoteam presă sau cărţi din care conspectam după care mergeam la 
Uniunea Compozitorilor. După 1989, când am devenit secretar ales la 
Uniune, stăteam acolo 3 ore dimineaţă, sau cât era nevoie, fugeam la 
Academie unde stăteam cel puţin două ore, mergeam acasă să mănânc și 
să mă odihnesc nu mai mult de o jumătate de oră și mergeam repede 
către Conservator unde aveam ore de la ora 17. Serile stăteam și scriam 
la cărți la mașina de scris. Cele mai bune momente erau sâmbăta si 
duminica. 

Volumul pe care l-am scris despre Uniunea Compozitorilor este 
prima carte de anvergură despre o uniune de creaţie. Și deși am avut 
carnet roșu, o spun cu convingere, nu am citat din niciun conducător 
politic român sau sovietic. M-am ferit mereu de această otravă, de 
această murdărie în cărțile mele. 

A.A.: Ati rezistat susținut și de familie, desigur. 

O.L. Cosma: Da, am fost susţinut de familie, am avut o familie 
frumoasă dar am fost mereu animat de dorința de a înzestra cultura 
românească cu lucrări referentiale. 

A.A.: Așadar, v-aţi dorit să lăsați o moștenire. 

O.L. Cosma: Tot ce am scris eu și cei din generația mea este o 
moștenire pentru voi, cei de azi. Cu mult regret privesc în jur și văd că am 
rămas cam singur însă am avut șansa de a colabora cu nume prestigioase 
în muzicologie dar și în componistică. 

Conducând biroul de muzicologie timp de peste trei decenii, 
începând din decembrie 1963, am cunoscut personalităţi și am luptat 
pentru minţi limpezi. În primii patru ani l-am avut acolo pe Ștefan 
Niculescu, apoi el a trecut la biroul simfonic, și în locul lui a fost repartizat 
din partea conducerii compozitorul Adrian Raţiu, un om foarte interesant, 
de o erudiție incredibilă. Pe vremea aceea, din truda secției de 
muzicologie, au fost propuse pentru tipar la Editura Muzicală titluri 
extraordinar de interesante și încetul cu încetul, pret de câteva decenii s- 
a încropit o literatură originală muzicologică în limba română, și pe teme 
ce țineau de muzica românească dar și pe subiecte universale. 

A.A.: O bună parte din anii dumneavoastră de activitate au fost 
dedicați Uniunii Compozitorilor. Cum funcţiona acest organism în acele 
vremuri cu puţine libertăţi? 

O.L. Cosma: M-am consacrat muncii de la Uniune dar am și 
profitat din plin de bogăţia bibliotecii de acolo. Cunoșteam literatura 
muzicologică contemporană pe care am valorificat-o foarte exigent 

totdeauna. În biroul de muzicologie s-au căutat mereu teme de interes, 
bunăoară izvoarele muzicii românești. Așa au luat naștere Studiile de 
Muzicologie care au însumat în total 22 de volume, cu tematici ce se 
datorează exclusiv muncii membrilor din biroul pe care îl coordonam. Una 
dintre cele mai importante realizări a fost să tipărim o serie de volume 
axate pe muzică religioasă. La conducere era lon Dumitrescu, o minte 
foarte lucidă, el însuși trecut prin seminarul teologic de la Râmnicu Vâlcea 
și cu o deschidere evidentă față de cântarea bisericească. Pentru mine, 
importanţa acestui sector de artă muzicală este de netăgăduit pentru 
istoria muzicii noastre. Și în pofida restricţiilor ideologice am reușit să 
tipărim lucrări despre Eustatie de la Putna, Filothei Sin Agăi Jipei, Anton 
Pann și multi alţii. 

A.A.: Această serie de studii muzicologice pe care ati coordonat-o 
era dedicată atât muzicii românești cât și celei universale. Când s-a 
încheiat publicarea lor și de ce? 

O.L. Cosma: Tematica studiilor de muzicologie era hotărâtă de 
comun acord cu colegii mei din secţie, ne întâlneam și discutam ce teme 
vom aborda. Un lucru important este că aveam toate domeniile 
muzicologiei reprezentate în acest birou iar eforturilor oamenilor 
implicaţi erau foarte mari. Din păcate, schimbându-se rând pe rând 
membrii, s-a rupt o tradiţie, s-a renunţat la asta, nu a fost vreun alt motiv. 

A.A.: Într-un interviu recent spuneati că mai aveţi aproape 400 de 
pagini de documentare în 60 de caiete. Ce teme ati tratat acolo? Ce 
destinaţie au aceste cercetări muzicologice? 

O.L. Cosma: Am material mult, bun de valorificat. Moștenirea 
muzicologică pe care o las se află în volume, volume axate pe anumite 
tematici, nu cărţi cu cronici publicate. Nu am urmărit să tipăresc cu orice 
preţ; cum ar fi volume care să conţină studii ale mele și slavă Domnului 
am un număr mare de studii realizate. Am fost consecvent, am bătut la 
uși uneori închise dar am fost mereu serios, riguros și corect. 

A.A.: Si pentru că ati amintit de forță, de consecvență, ce 
elemente sunt esenţiale pentru un muzicolog? Ce calități îi sunt 
necesare? 

O.L. Cosma: În viata și munca mea am avut nesansa de a rămâne 
de timpuriu orfan. Așa am ajuns la internat, de mic, la Internatul Bisericii 
și Școlii Normale Greco Catolice din Blaj unde erau profesori specializaţi 
și obligatoriu preoţi de la Roma. Disciplina era ceva absolut obligatoriu și 
acest lucru s-a dovedit benefic în timp. Drușkin era iarăși foarte exigent. 
La fel și Sigismund Toduta cu care am colaborat în timpul studiilor mele 

doctorale, domnia sa fiind in comisia mea de doctorat. Profesia de 
muzicolog presupune multe specializari. La fel cum compozitorii buni 
autori de simfonii, opera sau alte genuri de dimensiuni mari trebuie sa 
posede o potentialitate de sistematizare, muzicologul trebuie sa se 
documenteze pentru ceea ce face. De asemenea, trebuie să își asume o 
responsabilitate imensă când parcurge o informaţie pe o anumită 
direcţie. Nu ești autentic dacă nu ai pasiune, dacă nu ai consecvență, dacă 
nu ai profesionalism — evident, un muzicolog trebuie să știe foarte multă 
muzică. Un muzicolog veritabil, un profesionist, trebuie să se plieze pe 
specificul temei pe care o tratează dar tema respectivă te poate „plimba” 
în multe locuri și trebuie să fii pregătit pentru asta, pregătit profesional! 
Am fost totdeauna împotriva superficialitatii și pusului pe fugă, în special 
în redactarea materialelor. 

A.A.: Aţi avut contribuţii semnificative și în literatura 
internaţională de specialitate. Ce legături ati avut cu muzicologia 
internațională, cu colegii din alte tari? 

O.L. Cosma: Am participat la numeroase congrese și manifestări 
internaţionale chiar propus de biroul de muzicologie. La un moment dat, 
prin 1995, a fost lansată o idee colosală la nivel mondial și anume 
elaborarea unui tratat de istoria muzicii care să cuprindă toate culturile 
muzicale. Ideea era foarte bună însă conceptul propus de organizatori, 
dezvăluit mie după câteva întruniri avute în Statele Unite, nu funcționa 
pentru istoria muzicii românești. Își doreau gruparea pe zone geografice 
iar noi am fi fost asimilați unei grupe cu Ungaria și întreaga zona 
Carpatică. Nu am fost de acord și am spus clar și răspicat că nu se poate 
scrie istoria muzicii românești de către muzicologii unguri. Am și o lucrare 
publicată care confirmă acest lucru, Patentul exhibat și refulat al 
folclorului românesc, apărută în Anuarul Institutului de Etnografie și 
Folclor „Constantin Brăiloiu”. Acolo susţin că nu există compozitor mare 
ungur care să nu fi compus o partitură importantă fără să fie bazată pe 
folclor românesc. De asemenea, am publicat 80 de fișe și două de sinteză 
în Dicţionarul Grove — The New Grove Dictionary of Music and Musicians. 

A.A.: Cum ati ajuns să vă ocupați de celebrul Codex Caioni? 

O.L. Cosma: Manuscrisul acesta are o istorie tare grea. După 1989, 
la îndemnul lui Pascal Bentoiu (atunci președinte al Uniunii 
Compozitorilor) am mers la Kelemen Hunor, pe atunci secretar de stat în 


1 Anuarul Institutului de Etnografie și Folclor „Constantin Brăiloiu”, serie noua, 
tomul 28, p. 199, Editura Academiei Române, 2017, București. 

Ministerul Culturii; acesta mi-a spus că manuscrisul se află la Budapesta, 
că muzicologii unguri vor edita acest Codex și că ar fi bine să colaborăm. 
Ne-am pus de acord să avem întruniri pe această temă dar la prima 
întâlnire eu am comunicat că noi putem tipări Codexul. Erau îngrijoraţi că 
manuscrisul trebuie decodat și transcris în notație curentă dar eu le-am 
spus că avem persoana potrivită pentru acest lucru, Saviana Diamandi. 
Odată ce am primit și confirmarea institutului de la Budapesta, tot ce am 
spus eu a fost respectat și făcut întocmai și așa am editat materialul 
alături de Dobszay László de la Budapesta sub redactarea Savianei 
Diamandi. 

A.A.: Ati fost primul indrumator de doctorat al Conservatorului 
din București. Cum a fost experiența de deschizător de drumuri într-un 
domeniu atât de important la nivel academic? 

O.L. Cosma: Îmi amintesc cu plăcere de acea perioadă. Primul meu 
doctorand a fost Adrian lorgulescu, un tânăr de o inteligenţă sclipitoare 
care avea deja tipărită cartea Timpul și comunicarea muzicală. E o carte 
foarte bună. Îl cunoșteam de dinainte de doctorat, mi-a fost student la 
istoria muzicii românești și îmi amintesc că ori de câte ori lua cuvântul o 
făcea cu atâta claritate și precizie încât l-am simpatizat încă de la început. 

A.A.: Există un subiect anume, de-a lungul carierei 
dumneavoastră, pe care v-aţi fi dorit să îl abordati și nu ati făcut-o sau, 
poate, o zona anume în care nu ati pătruns? 

O.L. Cosma: Cea mai notabilă insatisfactie a mea este că nu am 
găsit nicicum, niciunde, afișul premierei din 1920 cu Lohengrin dirijat de 
Enescu. Din păcate nu avem arhive corespunzătoare în acest sens. Sunt 
informaţii și documente împrăștiate, foarte multe rămân în arhive 
personale, în familiile artiștilor și de cele mai multe ori se pierd, se 
rătăcesc. 

În volumele mele nu am repetat prea multe informaţii, am 
schimbat mereu profilurile publicaţiilor mele. Ultimele apariţii sunt nu 
doar istorii documentate ci veritabile albume pentru că sunt îmbibate cu 
fotografii, ilustraţii iar asta este foarte important pentru că în România nu 
avem, din păcate, o instituție solidă bazată pe arhive de ilustraţii. La 
Filarmonica din București nu există o colecţie de afișe. La Opera din Cluj 
exista dar s-au împrăștiat, din neglijenţă. 

A.A.: Chiar si acum aveţi finalizate două tomuri despre istoricul 
Filarmonicii din București. 

O.L. Cosma: Aceste ultime două volume pe care le am în curs de 
tipar vin să completeze istoricul acestei instituții pe care l-am prezentat 

într-o carte cu multe poze cu dirijori, soliști dintre cei mai faimoși. 
Traiectoria acestor două tomuri este absolut originală în sensul că am 
efectuat o documentaţie cu aparatul foto în mână, luând imagini din 
cronicile muzicale la concertele filarmonicii de la începuturi până în 1920. 
Dau integral cronica, comentând-o sau nu. E un mod ingenios de a urmări 
evoluţia gândirii criticii muzicale din București, alături de strategia 
evoluţiei repertoriale, când și cât s-a cântat o anumită lucrare. Să nu mai 
spun de savoarea condeielor vremurilor de atunci... Pe vremuri, nu exista 
cotidian în București și în principalele orașe din ţară care să nu reflecte 
fiecare reprezentație muzicală, de operă sau balet. Cu detalii generoase 
despre soliști, dirijori, etc. Astăzi nu mai există această formă de cultură 
muzicală și e păcat. Suntem mult mai săraci în gândirea muzicală deși 
avem mai multe resurse. 

A.A.: Așadar, aceste două volume sunt cea mai recentă trudă a 
dumneavoastră? 

O.L. Cosma: Da, dar mai am foarte multe materiale nepublicate, 
studii, analize exclusiv pe muzică românească. 

A.A.: Aveţi un gen preferat sau un compozitor preferat, dată fiind 
apropierea dumneavoastră de istoria muzicii românești? 

O.L. Cosma: Îmi este dragă toată muzica românească dar în primul 
rând George Enescu. Despre el am scris cu mult, mult suflet dar din păcate 
nu am putut acoperi perioada de creaţie de după 1920. 

Am mult material nevalorificat pe care nu voi mai avea ocazia să îl 
dezvolt dar, poate, muzicologi mai tineri pot lua această muncă a mea și 
o pot folosi în cercetările lor. 

A.A.: Vă mulţumesc mult pentru timpul dumneavoastră! 

Octavian Lazăr Cosma is a Romanian musicologist and university 


professor with a long tradition. On the verge of nine decades of life, he 
has been a full member of the Romanian Academy since 2016, a 

distinction granted to a very limited number of musicians. In 1990 he 
became, following a vote, secretary of the Musicology Section of the 
Union of Composers and Musicologists, vice-president of the Union in 
1994 and president between 2005 and 2010. He has devoted most of his 
life to musicological research on musical institutions in Romania and has 
published numerous studies and analyses on Romanian music history. He 
initiated and coordinated the series of volumes l-XXII Studies in 
Musicology under the aegis of the Union of Composers and Musicologists. 
He was the first professor to obtain the right of doctoral tutor of the 
Bucharest Conservatory and the awards and distinctions that have been 
granted to him and that he remembers with modesty complete and 
confirm the scientific value of his work. 

